餘姚江上作先寄城中親友
作者：蘇泂
朝代：宋

paragraphs: 開禧改歲復崢嶸，老我奔馳不少寧。
雪花欺人入衣袂，前日杭州今四明。
老來老來我何有，綠髮黄鬚行白首。
魚鱗年紀今歲是，挽之不住去如走。
挽君不住知奈何，叩篷擊楫聊高歌。
天風爲拍雪爲舞，寒水自酌金叵羅。
脚根萬里不作難，且喜看盡湖中山。
明朝還舍託朋舊，尚有新詩三百首。